c) EFRAG's fremskridt med at gennemføre sin forvaltningsreform under hensyntagen til udviklingen efter anbefalingerne anført i rapporten fra den særlige rådgiver.

a) hvorvidt EFRAG i sit tekniske arbejde med internationale regnskabsstandarder tager tilstrækkeligt hensyn til kravet i artikel 3, stk. 2, i forordning (EF) nr. 1606/2002, navnlig ved at vurdere, om nye eller ændrede IFRS er i overensstemmelse med princippet om "et retvisende billede" og er i den europæiske offentligheds interesse

EU-programmets overordnede mål er at forbedre vilkårene for det indre markeds effektive funktion ved at støtte en gennemsigtig og uafhængig udvikling af standarder inden for international regnskabsaflæggelse og revision.

Europa-Parlamentets og Rådets forordning (EU) nr. 258/2014, hvorved et EU-program til støtte for særlige aktiviteter i forbindelse med regnskabsaflæggelse og revision forlænges med perioden fra den 1. januar 2014 til den 31. december 2020, trådte i kraft den 9. april 2014 efter offentliggørelsen i Den Europæiske Unions Tidende.

Under finanskrisen fandt man, at den sene indregning af kredittab på lån (og andre finansielle instrumenter) var en svaghed i de eksisterende regnskabsstandarder. Den nye nedskrivningsmodel har været længe undervejs og er IASB's svar på G20's kritik af, at den eksisterende standard ikke rummede tilstrækkelige og passende bestemmelser om hensættelser til tab på udlån. Det forventes, at IASB's nye nedskrivningsmodel for fremtidige forventede kredittab vil give en mere rettidig indregning af fremtidige forventede kredittab på baggrund af ikke blot historiske oplysninger (som i den aktuelle standard), men også aktuelle oplysninger og informationer om fremtidige hændelser.

I november 2014 offentliggjorde IASB rapporten fra Effects Analysis Consultative Group, som var blevet nedsat for at rådgive IASB om bedste praksis for vurdering af de sandsynlige virkninger af en given ny standard og dermed samtidig søge at øge tilliden til og effektiviteten af processerne. Blandt anbefalingerne var skærpet analyse og tæt kontakt med alle berørte parter, herunder nationale standardudstedere og tilsynsmyndigheder, og man er i færd med at efterleve dem.

IASB går ind for at overholde princippet om ansvarlighed og vurderer de sandsynlige omkostninger og fordele eller virkninger af foreslåede nye krav under hele udformningen af en ny eller ændret standard. IASB's synspunkter vedrørende de sandsynlige virkninger godkendes og offentliggøres af IASB.

IASB arbejder også ud fra det princip, at brede høringer af berørte parter styrker kvaliteten af dens standarder. Denne høring kan foregå på forskellig vis, bl.a. individuelle møder og feltarbejde. Nogle høringsprocedurer er obligatoriske, f.eks. udsendelse til offentlig kommentering af udkast til ethvert forslag til ny standard, foreslåede ændringer til en standard eller foreslået fortolkning, og underlagt minimumsfrister for indsendelse af kommentarer.

Møderne i IASB (samt i IFRS Interpretations Committee) er åbne for offentligheden, når der drøftes tekniske spørgsmål. De optages og sendes direkte via webcast. Arbejdsdokumenterne til disse møder stilles til rådighed på IFRS Foundations websted sammen med optagelser og webcasts fra møderne. Der offentliggøres desuden referater af de beslutninger, der træffes på disse møder.

Ifølge IAS 1 Præsentation af årsregnskaber skal årsregnskabet give et retvisende billede af virksomhedens finansielle stilling, indtjening og pengestrømme. Et retvisende billede forudsætter en troværdig præsentation af virkningerne af transaktioner og andre begivenheder og forhold i overensstemmelse med de i begrebsrammen anførte definitioner og indregningskriterier for aktiver, forpligtelser, indtægter og omkostninger. Ved anvendelsen af IFRS-standarderne, herunder om nødvendigt supplerende oplysninger, forventes det ifølge IAS 1, at der opnås årsregnskaber, der giver et retvisende billede [på engelsk "fair presentation", der svarer til "true and fair view" for mange interessenters vedkommende]. IFRS-standarderne afspejler økonomiske resultater med fokus på gennemsigtighed, sådan at investorerne kan få et klart indtryk af de økonomiske omstændigheder.

Den nye model til regnskabsmæssig sikring gør det muligt at tilpasse virksomhedens regnskabsmæssige sikring med dens risikostyring og dermed afspejle risikostyringen i regnskaberne.

EFRAG har sendt et udkast til godkendelsesrådgivning i offentlig høring. Europa-Kommissionen forventer, at EFRAG afslutter sin godkendelsesrådgivning vedrørende IFRS 9 i løbet af andet halvår af 2015. I godkendelsesrådgivningen vil EFRAG holde standarden op imod kriterierne i IAS-forordningen, herunder princippet om et "retvisende billede", og hvorvidt standarden er i den europæiske offentligheds interesse. Analysen vil også udtrykkeligt omfatte forretningsmodeller, volatilitet og forsigtighed. Godkendelsesprocessen fortsætter indtil primo 2016.

Efter godkendelsen forventes virksomheder, der følger IFRS, at anvende den nye standard fra den 1. januar 2018, omend det sandsynligvis bliver tilladt at anvende den tidligere som angivet i IASB's tekst. Den lange frist for indførelsen skyldes primært de væsentlige ændringer, som den nye nedskrivningsmodel medfører.

b)IFRS 15 Omsætning fra kontrakter med kunder

De aktuelle standarder for indregning af omsætning, IAS 18 Omsætning og IAS 11 Entreprisekontrakter, blev udstedt for over 20 år siden og anses nu generelt for at være mangelfulde og forældede. Disse to standarder blev gennem årene suppleret med en halv snes tilhørende fortolkninger.

IASB udstedte sin nye standard for indregning af omsætning, IFRS 15 Omsætning fra kontrakter med kunder, i maj 2014. Den nye standard, der erstatter de tidligere standarder (IAS 11 og 18) og fortolkningsbidragene hertil, blev udarbejdet i samarbejde med US Financial Accounting Standards Board (FASB). IFRS 15 skal forbedre indregningen af indtægter og overordnet set gøre toplinjen i virksomhedernes regnskaber mere sammenlignelig. Kerneprincippet i den nye standard er, at virksomhederne skal indregne indtægter for at give et billede af de varer eller tjenesteydelser, de leverer til kunderne, ved at angive beløbet for den modydelse (dvs. betalingen), de forventer at være berettiget til for de pågældende varer eller tjenesteydelser. Den nye standard vil også medføre skærpede oplysningskrav om indtægter, indeholde vejledning om transaktioner, som ikke tidligere var fuldstændigt behandlet (f.eks. indtægter fra serviceydelser og kontraktændringer), og forbedre vejledningen om kontrakter med mange elementer.

Godkendelsesproceduren for IFRS 15 går i øjeblikket sin gang. EFRAG konkluderer i sin godkendelsesrådgivning, at standarden opfylder alle relevante kriterier, herunder kriteriet om den europæiske offentligheds interesse. EFRAG mente navnlig, at fordelene ved IFRS 15 sandsynligvis vil opveje de tilhørende omkostninger.

c)Andre vigtige projektresultater i 2014

Formålet med leasingprojektet, som er et projekt, IASB arbejder på sammen med sin amerikanske modpart FASB, er at forbedre kvaliteten og sammenligneligheden af regnskaber ved at sikre større gennemsigtighed for en virksomheds gearing og de aktiver, den anvender i sin drift. IASB og FASB er nået til enighed om næsten alle aspekter af dette projekt – og navnlig kravet til leasingtagere om at indregne aktiver og passiver for alle leasingaftaler, med visse undtagelser. Leasingpassiver vil kun omfatte økonomisk uundgåelige betalinger. Mange investorer mener, at den aktuelle udeladelse af sådanne aktiver og passiver i væsentlig grad kan sænke den gearing, som visse virksomheder melder om. Efter færdiggørelsen vil dette nye regnskabskrav derfor medføre en betydeligt ændret regnskabsaflæggelse. IASB vil offentliggøre den endelige standard om leasing inden udgangen af 2015.

Formålet med standarden om forsikringsaftaler er at skaffe gennemsigtighed i det utal af forskelligartet regnskabspraksis, der i øjeblikket kendetegner branchen. IASB offentliggjorde et revideret høringsudkast om forsikringsaftaler i juni 2013 (ED Insurance Contracts). De tilbagemeldinger, der kom til høringsudkastet, viste, at der var bred opbakning til princippet om måling af dagsværdien af forsikringsaftaler, som indeholder alle tilgængelige oplysninger på en måde, der er i overensstemmelse med observerbare markedsoplysninger. Der var dog også områder, hvor der var uenighed, især om resultatrapportering, og bekymringer over kompleksiteten. IASB har nu i det store og hele afsluttet sine drøftelser om ikkedeltagelsesbaserede aftaler, men fortsætter overvejelserne om regnskabsmodellen for aftaler med deltagelsesbaserede træk. IASB agter at afslutte drøftelserne i løbet af de næste måneder og herefter offentliggøre den endelige standard.

2.3.Udvikling af en revideret begrebsramme

Den 28. maj 2015 offentliggjorde IASB et høringsudkast om ændringer af sin begrebsramme. Begrebsrammen beskriver begreber til brug ved almindelig regnskabsaflæggelse. Disse begreber vil hjælpe IASB med at udarbejde og revidere standarder, regnskabsførere med at udforme og udvælge regnskabspraksis og alle parter med at forstå og fortolke standarderne. I høringsudkastet diskuteres bl.a. forsigtighed, pålidelighed, forvaltning, en virksomheds forretningsmodel, indhold frem for formalia og langsigtet investering.

Forsigtighed

I høringsudkastet foreslås det at genindføre forsigtighed i begrebsrammen.

Forsigtighed beskrives som udvisning af forsigtighed ved bedømmelse under usikre forhold. Det erkendes, at forsigtighed kan føre til asymmetri i indregningen af aktiver/indtægter og passiver/udgifter. Det er også værd at bemærke, at IASB trods fjernelsen i 2010 af udtrykket "forsigtighed" fra begrebsrammen har fastholdt, at forsigtighed afspejles i dens standarder. Dette emne vil sandsynligvis fortsat blive debatteret, for at det kan vurderes, om høringsudkastet opfylder interessenternes forventninger.

Pålidelighed